Къэбэрдей-Балъкъэрым и Iэтащхьэр республикэм и ухуакIуэхэм йохъуэхъу
«Си гуми си псэми къабгъэдэкIыу сохъуэхъу ухуэныгъэ IэнатIэм пэрытхэмрэ абы щылэжьахэмрэ я махуэшхуэмкIэ — УхуакIуэм и махуэмкIэ!
Нобэ ди къэралым и пащхьэ къитщ къалэнышхуэхэр, цIыхухэм я гъащIэр егъэфIэкIуэным хуэунэтIауэ. Iуэхугъуэшхуэхэр щокIуэкI IэнатIэ псоми. УхуакIуэхэращ ахэр зи IэкIэ гъащIэм хэзыпщэр.
Отраслым и IэщIагъэлIхэм Къэбэрдей-Балъкъэрым къащыпэщылъщ социальнэ IэнатIэхэр, инфраструктурэмрэ зэIузэпэщыныгъэмрэ я объектхэр зэфIэгъэувэным ехьэлIа проект куэдхэр ягъэзэщIэну. Си фIэщ мэхъу, лэжьыгъэм фызэрыхуэхьэлэлыр, вбгъэдэлъ Iэзагъыр, фызыпэрыт Iуэхум фызэрыхуэпэжыр, шэч хэмылъу, къыфхуосэбэп а къалэнхэр зэфIэхынымкIэ.
Си гуапэу сынывохъуэхъу узыншагъэ быдэ, зэIузэпэщыныгъэ, ехъулIэныгъэ гъащIэми лэжьыгъэми щывиIэну, дыщалъхуа республикэм ифI хэлъу», — итщ Къэбэрдей-Балъкъэрым и Iэтащхьэ КIуэкIуэ Казбек Инстаграмым щиIэ напэкIуэцIым.
Къаудыгъу Заур.
